cometadata/datacite-titles-descriptions-related-identifiers huggingface dataset:
DOI: 10.14457/cu.the.2012.1682
title: ตัวปรับเอกสารให้เป็นปัจจุบันเมื่อความต้องการเปลี่ยนแปลงบนพื้นฐานเอ็กซ์เอ็มแอล

description: ระหว่างกระบวนการพัฒนาซอฟต์แวร์ ความต้องการของผู้ใช้งานมักมีการเปลี่ยนแปลงอยู่ตลอดเวลา ส่งผลกระทบให้ต้องมีการปรับแก้ข้อกำหนดความต้องการซอฟต์แวร์รวมทั้งเอกสารอื่นที่เกี่ยวข้องให้เป็นปัจจุบัน เช่น เอกสารการออกแบบ และกรณีทดสอบ เป็นต้น การแก้ไขเอกสารต่าง ๆ ที่ได้รับผลกระทบจากการร้องขอเปลี่ยนแปลงความต้องการด้วยมือ จะสิ้นเปลืองทรัพยากรเวลา และแรงงาน จากปัญหาดังกล่าว ผู้วิจัยจึงได้นำเสนอแนวทางและพัฒนาระบบต้นแบบซึ่งทำงานร่วมกับเมตริกซ์สามารถตามรอยความต้องการ เพื่ออำนวยความสะดวกในการปรับแก้ข้อกำหนดความต้องการซอฟต์แวร์ให้เป็นปัจจุบันเมื่อมีการร้องขอเปลี่ยนแปลงความต้องการ และบันทึกจัดเก็บรายการเปลี่ยนแปลงเหล่านั้นสำหรับใช้ปรับแก้เอกสารการทดสอบให้ถูกต้องตรงกับความต้องการเชิงหน้าที่เวอร์ชันใหม่ แนวทางที่นำเสนอในงานวิจัยนี้ได้ใช้เอ็กซ์เอ็มแอลในการแลกเปลี่ยนข้อมูล ระบบต้นแบบที่พัฒนาขึ้นจะช่วยลดจำนวนข้อบกพร่องและทรัพยากรที่ต้องใช้ในการแก้งานอันเนื่องมาจากผลิตภัณฑ์งานที่ไม่เป็นปัจจุบันซึ่งเป็นผลจากการเปลี่ยนแปลงความต้องการ รวมทั้งช่วยลดทรัพยากรที่ใช้ในการปรับแก้เอกสารต่างๆที่ได้รับผลกระทบให้เป็นปัจจุบันเปรียบเทียบกับการทำด้วยมือ การประเมินผลของงานวิจัยชิ้นนี้ ได้ทดลองเปรียบเทียบเวลาที่ใช้ในการทำงานกับระบบที่นำเสนอกับเวลาที่ใช้ในการทำงานด้วยมือ พบว่าเวลาที่ใช้ในการทำงานด้วยมือมากกว่าเวลาทำงานโดยใช้ระบบประมาณ 3 เท่า
DOI: 10.14457/cu.the.2012.1683
title: ฟิล์มคอมโพสิทย่อยสลายได้จากอัลจิเนตและเมล็ดขนุนที่มีฤทธิ์ยับยั้งจุลินทรีย์

description: ฤทธิ์ยับยั้งแบคทีเรียของสารสกัดด้วยตัวทำละลายเมทานอล ไดคลอโรมีเทน และเฮกเซนของสมอพิเภกและใบจากต่อทั้งแบคทีเรียแกรมบวก (B. subtilis และ S. aureus) และแบคทีเรียแกรมลบ) E. coli) ได้ทำการทดสอบด้วยวิธี Disc diffusion method และ broth dilution assay ผลการศึกษาพบว่า สารสกัดจากตัวทำละลายเมทานอลแสดงฤทธิ์ยับยั้งแบคทีเรียได้สูงสุดต่อสายพันธุ์ที่นำมาทดสอบ ขนาดวงใสเฉลี่ยของการยับยั้งของสารสกัดสมอพิเภกมีค่าตั้งแต่ 7.06 ถึง 23.00 มิลลิเมตร ในขณะที่ค่าที่ได้จากสารสกัดใบจากมีค่าตั้งแต่ 7.50 ถึง 21.60 มิลลิเมตร ค่าความเข้มข้นต่ำสุดที่ยับยั้งเชื้อแบคทีเรียของสารสกัดสมอพิเภกและสารสกัดใบจากมีค่าตั้งแต่ 0.16 มิลลิกรัมต่อมิลลิลิตร ถึง 0.31 มิลลิกรัมต่อมิลลิลิตร สารสกัดทั้งหมดแสดงความไม่เป็นพิษต่อเซลล์ปอด (WI-38) เมื่อวัดด้วยวิธี MTT assay ฟิล์มย่อยสลายได้ทางชีวภาพเตรียมได้จากอัลจิเนตและแป้งดิบขนุน จากการศึกษา พบว่า อัตราส่วนของอัลจิเนต/แป้งดิบขนุน ความเข้มข้นของกลีเซอรอลส่งผลต่อสมบัติเชิงกล และการละลายน้ำ โดยฟิล์มต้านจุลินทรีย์ที่เตรียมจากอัลจิเนตร้อยละ 60 แป้งดิบขนุน ร้อยละ 40 โดยน้ำหนักต่อปริมาตร และกลีเซอรอลร้อยละ 10 โดยน้ำหนักต่อน้ำหนักสารละลายฟิล์ม ได้นำไปศึกษาในขั้นต่อไป สารสกัดสมอพิเภกและใบจาก ได้ถูกนำมาใส่ในฟิล์ม ทำหน้าที่สารต้านจุลินทรีย์ที่ได้จากธรรมชาติ การเพิ่มความเข้มข้นของสารสกัดทำให้ลดค่าต้านทานแรงดึงขาด และเพิ่มค่าความสามารถการยืดตัว การละลายและอัตราการซึมผ่านออกซิเจน ฟิล์มต้านจุลินทรีย์แสดงฤทธิ์ยับยั้งจุลินทรีย์ได้ทั้งแบคทีเรียแกรมบวกและแบคทีเรียแกรมลมโดยใช้วิธี Disc diffusion method แบคทีเรียแกรมลบมีความทนทานต่อฟิล์มมากกว่าแบคทีเรียแกรมบวก ขนาดวงใสเฉลี่ยของการยับยั้งของฟิล์มที่มีสารสกัดสมอพิเภกมีค่าตั้งแต่ 8.36 ถึง 12.63 มิลลิเมตร ในขณะที่ค่าที่ได้จากฟิล์มที่มีสารสกัดใบจากมีค่าตั้งแต่ 7.43 ถึง 11.86 มิลลิเมตร ฟิล์มที่มีสารสกัดสมอพิเภกร้อยละ 15 มีฤทธิ์ยับยั้งจุลินทรีย์สูงสุด สมบัติของฟิล์มอัลจิเนต/แป้งดิบขนุนที่มีสารสกัดสมอพิเภกร้อยละ 15 มีความหนา, ค่าต้านทานแรงดึงขาด, ค่าความสามารถการยืดตัว, อัตราการซึมผ่านไอน้ำ และอัตราการซึมผ่านออกซิเจน เป็น 0.30 มิลลิเมตร, 22.67 เมกะปาสคาล, 57.79 เปอร์เซ็นต์, 1858 ± 13 กรัม/ตารางเมตร/วัน และ 15.25 ± 0.2 ลูกบาศก์เซนติเมตร/ตารางเมตร/วัน ตามลำดับ
DOI: 10.14457/cu.the.2012.1684
title: การลดรอบเวลาการผลิตในกระบวนการพิมพ์และหยอดสีบนชิ้นส่วนด้านหน้าของกล้อง

description: งานวิจัยนี้มีวัตถุประสงค์เพื่อหาแนวทางในการลดรอบเวลาการผลิตในกระบวนการพิมพ์และหยอดสีโดยที่มีต้นทุนรวมในกระบวนการที่เกี่ยวข้องกับการเซตตัวของสีต่ำที่สุด การดำเนินการวิจัยเริ่มต้นจากการระบุกระบวนการที่เป็นคอขวด ซึ่งก็คือ กระบวนการเซตตัวของสี จากนั้นทำการพิจารณาปัจจัยที่เกี่ยวข้องกับการเซตตัวของสีซึ่งเป็นการทำงานของกระบวนการที่เป็นคอขวดนั้น แล้วจึงนำการออกแบบการทดลองมาใช้เพื่อทำการวิเคราะห์ปัจจัยที่คาดว่าจะส่งผลต่อการเซตตัวของสีมากที่สุดจำนวน 3 ปัจจัย ประกอบด้วย อุณหภูมิในการเซตตัวของสี เวลาในการเซตตัวของสี และความหนืดของสี โดยมีต้นทุนรวมในกระบวนการเป็นตัวแปรตอบสนองของการทดลอง การวิเคราะห์ผลการทดลองด้วยแบบจำลองเชิงเส้นทั่วไป (General Linear Model; GLM) และด้วยวิธีการพื้นผิวผลตอบ (Response Surface Methodology; RSM) ได้นำเสนอสภาวะการทำงานที่มีต้นทุนรวมในกระบวนการที่เกี่ยวข้องกับการเซตตัวของสีต่ำที่สุด ที่เวลาในการเซตตัวของสี 50 นาทีต่องาน 500 ชิ้น (6 วินาทีต่อชิ้น) และความหนืดของสี 1.2 พอยส์เช่นเดียวกัน แต่แตกต่างกันที่อุณหภูมิในการเซตตัวของสี โดยอุณหภูมิในการเซตตัวของสีที่วิธีการพื้นผิวผลตอบนำเสนออุณหภูมิในการเซตตัวของสีเท่ากับ 35 องศาเซลเซียสนั้นมีความเหมาะสมในการนำมาใช้ในกระบวนการมากกว่าอุณหภูมิในการเซตตัวของสีเท่ากับ 45 องศาเซลเซียสที่นำเสนอจากแบบจำลองเชิงเส้นทั่วไปเนื่องจากมีต้นทุนพลังงานที่ต่ำกว่า ซึ่งจากสภาวะที่นำเสนอจะสามารถลดรอบเวลาในการผลิตของกระบวนการพิมพ์และหยอดสีได้ร้อยละ 16.7 โดยลดลงจาก 7.2 วินาทีต่อชิ้นเหลือ 6 วินาทีต่อชิ้น และภายใต้สภาวะที่นำเสนอนั้นจะทำให้เกิดต้นทุนรวมในกระบวนการเท่ากับ 0.37 บาทต่อชิ้น ซึ่งต่ำกว่าต้นทุนในปัจจุบันที่มีค่าเท่ากับ 0.38 บาทต่อชิ้น
DOI: 10.14457/cu.the.2012.1685
title: การปรับปรุงระบบสารสนเทศเพื่อใช้ติดตามและตรวจสอบกลับของอุตสาหกรรมผลิตน้ำมันรำข้าวดิบ

description: การติดตามและตรวจสอบกลับข้อมูลการผลิตเป็นกิจกรรมที่สำคัญสำหรับอุตสาหกรรมผลิตน้ำมันรำข้าวดิบ เนื่องจากกระบวนการดังกล่าวจะได้มาซึ่งข้อมูลที่สามารถนำมาใช้ปรับปรุงกระบวนการผลิต กระบวนการติดตามและตรวจสอบกลับของโรงงานกรณีศึกษาซึ่งมีการดำเนินการเฉลี่ย 1 ครั้งต่อเดือนต่อ 1 ผลิตภัณฑ์ ใช้เวลามากกว่า 2 ชั่วโมงต่อ 1 ครั้งต่อ 1 ผลิตภัณฑ์ ซึ่งข้อคิดเห็นจากการตรวจวัดประสิทธิภาพ(Audit) จากหน่วยงานภายนอกซึ่งได้แก่ ลูกค้า, หน่วยงานราชการ และ บุคคลที่ 3 กำหนดเวลารวมที่ใช้ตรวจสอบผลิตภัณฑ์ต้องไม่เกิน 1 ชั่วโมง ต่อ 1 ครั้งต่อ 1 ผลิตภัณฑ์ อีกทั้งโรงงานกรณีศึกษามีผลิตภัณฑ์ทั้งหมด 2 ประเภทนับเป็นเวลามากกว่า 48 ชม. ในการตรวจสอบต่อปี เป็นปัญหาที่ส่งผลกระทบต่อโรงงานในการปรับปรุงกระบวนการผลิตให้ทันเวลา ทำให้ผู้บริหารของโรงงานกรณีศึกษาต้องการปรับปรุงกระบวนการติดตามและตรวจสอบกลับ โดยสาเหตุที่สำคัญของปัญหาคือ ระบบสารสนเทศไม่สนับสนุนให้เกิดการตรวจสอบกลับได้ตามระยะเวลาที่กำหนด จากสาเหตุของปัญหาดังกล่าว จึงได้นำระบบฐานข้อมูลโปรแกรม Microsoft Access 2007 ซึ่งเป็นข้อมูลที่มาจากการปรับปรุงระบบสารสนเทศด้วยหลัก ECRS ซึ่งเป็นแนวคิดการลดความสูญเปล่าในการทำงานแบบลีน เป็นเครื่องมือจัดการฐานข้อมูลครอบคลุมตั้งแต่การตรวจรับวัตถุดิบของหน่วยงานคุณภาพ ขั้นตอนการผลิตจนถึงขั้นตอนการจัดเก็บน้ำมันรำข้าวดิบและรำข้าวสกัดน้ำมันของหน่วยงานคลังสินค้า มาใช้ในการตรวจสอบกลับตามข้อกำหนดของระบบคุณภาพ ISO 9001 : 2008 ซึ่งผลที่ได้แสดงให้เห็นว่าสามารถลดเวลาการตรวจสอบกลับผลิตภัณฑ์ลงอย่างเห็นได้ชัด โดยสามารถลดเวลาการติดตามและตรวจสอบกลับข้อมูลการผลิตลงได้ 92.86% ต่อ 1 ครั้งต่อ 1 ผลิตภัณฑ์ หรือลดลงจาก 140 นาทีเหลือ 10 นาทีสร้างความพึงพอใจให้กับผู้ตรวจสอบและผู้ติดตามและสามารถใช้เป็นแนวทางในการออกแบบฐานข้อมูลทั่วทั้งองค์กรของโรงงานกรณีศึกษาต่อไป
DOI: 10.7910/dvn/ouzy74/yqjewf
title: Data_Analysis.ipynb

description: :unav
DOI: 10.7910/dvn/ouzy74/zqwzui
title: X_friends.npz

description: :unav
DOI: 10.14457/cu.the.2012.1686
title: มาตรการความร่วมมือทางกฎหมายระหว่างกลุ่มประเทศสมาชิกอาเซียนเพื่อต่อต้านการแสวงหาประโยชน์ทางเพศจากเด็ก และความสัมพันธ์กับพิธีสารเลือกรับของอนุสัญญาว่าด้วยสิทธิเด็ก เรื่องการค้าเด็ก การค้าประเวณีเด็ก และสื่อลามกที่เกี่ยวกับเด็ก ค.ศ.2000

description: ปัญหาการแสวงหาประโยชน์ทางเพศจากเด็กมิได้เป็นปรากฏการณ์ใหม่แต่อย่างใด โดยเฉพาะอย่างยิ่งในช่วงระยะเวลาหลายปีที่ผ่านมาก็ยังคงมีการเพิ่มจำนวนของการแสวงหาประโยชน์ทางเพศจากเด็กเรื่อยมาในหลายประเทศทั่วโลกโดยเฉพาะอย่างยิ่งในภูมิภาคอาเซียน ซึ่งประกอบไปด้วยประเทศไทย ประเทศเวียดนาม ประเทศกัมพูชา ประเทศประเทศสาธารณรัฐประชาธิปไตยประชาชนลาว ประเทศบรูไนดารุสซาลาม ประเทศฟิลิปปินส์ ประเทศอินโดนีเซีย ประเทศมาเลเซีย ประเทศพม่า และประเทศสิงคโปร์ ซึ่งในทางระหว่างประเทศมีพิธีสารเลือกรับของอนุสัญญาว่าด้วยสิทธิเด็ก เรื่องการขายเด็ก การค้าประเวณีเด็ก และสื่อลามกที่เกี่ยวกับเด็ก ค.ศ. 2000 (OPSC) โดยมุ่งเน้นถึงการป้องกันและคุ้มครองเด็กจากการถูกแสวงหาประโยชน์ทางเพศไว้โดยเฉพาะ ซึ่งประเทศสมาชิกอาเซียนส่วนใหญ่เป็นภาคีจึงต้องดำเนินการตามพิธีสารเลือกรับฉบับนี้ ซึ่งมีการดำเนินการตามพิธีสารเลือกรับไม่มากก็น้อยในแต่ละประเทศแตกต่างกันไป และมีเพียงประเทศสิงคโปร์เท่านั้นที่ยังไม่ได้เข้าเป็นภาคีในพิธีสารเลือกรับดังกล่าว จึงทำให้ยากต่อการต่อต้านการแสวงหาประโยชน์ทางเพศจากเด็กได้อย่างมีประสิทธิผล ปัญหาดังกล่าวจึงเป็นปัญหาของภูมิภาคที่ทุกประเทศต้องร่วมกันแก้ไขโดยการเสริมสร้างมาตรการความร่วมมือทางกฎหมายทั้งภายในรัฐและระหว่างรัฐ จากการวิเคราะห์มาตรการของบรรดาประเทศสมาชิกอาเซียนที่เป็นภาคีและไม่เป็นภาคีของพิธีสารเลือกรับดังกล่าว ประเทศที่เป็นภาคียังคงต้องมีการแก้ไขกฎหมายภายในให้มีความสอดคล้องกับพิธีสารเลือกรับอยู่ ทั้งในเรื่องของการกำหนดอายุเด็กที่ได้รับความคุ้มครอง การบัญญัติกฎหมายห้ามการขายเด็กและ/หรือค้าเด็กทางเพศ การค้าประเวณี และสื่อลามกเด็ก การกำหนดเขตอำนาจศาลและสิทธิสภาพนอกอาณาเขต มาตรการป้องกันการแสวงหาประโยชน์ทางเพศจากเด็ก และมาตรการคุ้มครองสิทธิผู้เสียหายที่เป็นเด็ก รวมถึงความร่วมมือระหว่างประเทศทั้งในเรื่องของการส่งผู้ร้ายข้ามแดน การให้ความร่วมมือในทางคดีอาญา การป้องกันและคุ้มครองเด็กจากการถูกแสวงหาประโยชน์ทางเพศ และให้รัฐที่ยังไม่ได้เป็นภาคีเป็นภาคีเพื่อที่จะให้เกิดความสอดคล้องกันทั้งกฎหมายภายในรัฐและระหว่างรัฐในแถบภูมิภาคอาเซียนด้วยเพื่อให้มีประสิทธิภาพมากยิ่งขึ้นในการต่อต้านการแสวงหาประโยชน์ทางเพศจากเด็ก
DOI: 10.14457/cu.the.2012.1687
title: ไพโรไลซิสในเฟสของเหลวในเครื่องปฏิกรณ์ขนาด 20 ลิตร สำหรับการผลิตน้ำมันชีวภาพจากไม้กระถินยักษ์

description: งานวิจัยนี้เป็นการศึกษาการไพโรไลซิสในเฟสของเหลวในเครื่องปฏิกรณ์ขนาด 20 ลิตร โดยทำการศึกษาปัจจัยที่ส่งผลต่อร้อยผลได้ของน้ำมันชีวภาพและปริมาณออกซิเจนในน้ำมันชีวภาพและศึกษาภาวะที่ดีที่สุดในการผลิตน้ำมันชีวภาพ. ตัวแปรที่ทำการศึกษาได้แก่ ผลของอุณหภูมิ (325 375 400 องศาเซลเซียส) ผลของระยะเวลาในการให้ความร้อน (0 20 40 60 นาที) ความดันแก๊สไฮโดรเจนเริ่มต้น (5 20 30บาร์) ปริมาณตัวเร่งปฏิกิริยา (10 20 30 ร้อยละโดยน้ำหนัก) ชนิดของตัวเร่งปฏิกิริยา (NiMo/Al₂ O₃, spent-FCC, MgO) โดยทำการศึกษาภายใต้การใช้เฮกเซนเป็นตัวทำละลาย. ปริมาณออกซิเจนและองค์ประกอบทางเคมีของน้ำมันชีวภาพวิเคราะห์โดยเทคนิค CHN และ GC-MS ตามลำดับผลการทดลองแสดงให้เห็นว่าร้อยละผลได้ของน้ำมันชีวภาพและองค์ประกอบทางเคมีของน้ำมันชีวภาพได้รับอิทธิพลจากตัวแปรอุณหภูมิ ระยะเวลาในการให้ความร้อน เฮกเซนและตัวเร่งปฏิกิริยานิกเกิลโมลิบดีนัมโดยปริมาณออกซิเจนในน้ำมันชีวภาพลดลงเมื่อมีการเพิ่มอุณหภูมิและระยะเวลาในการให้ความร้อน พบน้ำมันชีวภาพมีร้อยละผลได้สูงสุดที่อุณหภูมิ 375 องศาเซลเซียส ระยะเวลาในการให้ความร้อน 0 นาที แต่อย่างไรก็ตามปริมาณออกซิเจนน้อยที่สุดพบที่อุณหภูมิ 400 องศาเซลเซียสและระยะเวลาในการให้ความร้อน 0 นาทีผลจากการวิเคราะห์ด้วยเทคนิค GC-MS และ CHN แสดงให้เห็นว่าผลของการเติมตัวเร่งปฏิกิริยานิกเกิลโมลิบดีนัมร้อยละ 20 โดยน้ำหนักความดันแก๊สไฮโดรเจนเริ่มต้น 20 บาร์ อุณหภูมิ 370 องศาเซลเซียสและระยะเวลาในการให้ความร้อน 60 นาที คือ ภาวะที่ดีที่สุดในการผลิตน้ำมันชีวภาพโดยได้ปริมาณออกซิเจนต่ำที่สุด (9.09 ร้อยละโดยน้ำหนัก) และร้อยละผลได้ของน้ำมันชีวภาพสูงที่สุด (8.67 ร้อยละโดยน้ำหนัก)
DOI: 10.14457/cu.the.2012.1688
title: สถานะเหนือกว่าของพันธกรณีตามกฎบัตรสหประชาชาติต่อพันธกรณีตามข้อตกลงตามกฎหมายระหว่างประเทศอื่น : กรณีศึกษาข้อมติคณะมนตรีความมั่นคงว่าด้วยการต่อต้านการก่อการร้ายและคำวินิจฉัยของศาลยุติธรรมแห่งสหภาพยุโรป

description: คณะมนตรีความมั่นคงแห่งสหประชาชาติมีความพยายามในการปราบปรามการก่อการร้าย โดยใช้มาตรการที่เรียกว่า "มาตรการบังคับแบบเป้าหมาย" กับบุคคลหรือองค์กรธุรกิจที่ให้การสนับสนุนการก่อการร้าย โดยการขึ้นบัญชีรายชื่อของผู้ก่อการร้าย ระงับการดำเนินการทางทรัพย์สินและห้ามบุคคลเหล่านั้นเดินทาง พันธกรณีตามข้อมติออกภายใต้หมวด 7 แห่งกฎบัตรถือว่าเหนือกว่าพันธกรณีตามสนธิสัญญาระหว่างประเทศอื่นและมีผลผูกพันต่อรัฐสมาชิกสหประชาชาติและองค์การระหว่างประเทศที่จะต้องนำมาตรการไปปฏิบัติในเขตอำนาจตน สหภาพยุโรปต่างจากรัฐสมาชิกยุโรปที่ว่ามิได้เป็นทั้งสมาชิกและภาคีของสหประชาชาติที่จะต้องปฏิบัติตามข้อมติ อย่างไรก็ตามสหภาพยุโรปได้นำข้อมติไปปฏิบัติและใช้มาตรการบังคับต่อตัวบุคคลหรือองค์กรธุรกิจที่ถูกขึ้นบัญชี มาตรการบังคับถูกวิจารณ์ว่าละเมิดต่อสิทธิขั้นพื้นฐาน โดยเฉพาะสิทธิที่จะทราบข้อกล่าวหา สิทธิในทรัพย์สินและสิทธิในการที่จะได้รับการเยียวยา วิทยานิพนธ์ฉบับนี้ศึกษาความสัมพันธ์ระหว่างกฎบัตรและกฎหมายยุโรปและการนำกฎบัตรเข้าสู่ระบบกฎหมายยุโรปโดยวิเคราะห์จากคำตัดสินของศาลยุติธรรมแห่งยุโรปในคดี Kadi I และ Kadi II จากการศึกษาพบว่าศาลยุติธรรมยุโรปมีความเห็นต่างกันเรื่องการยอมรับกฎบัตรเข้าสู่ระบบกฎหมาย อำนาจของศาลในการวินิจฉัยความชอบด้วยกฎหมายของข้อมติและการให้ความคุ้มครองสิทธิขั้นพื้นฐาน การศึกษายังพบอีกว่าคำวินิจฉัยของศาลในคดี Kadi I และ Kadi II ได้ให้บทเรียนแก่องค์การสหประชาชาติ สหภาพยุโรปและรัฐสมาชิกในเกี่ยวกับกระบวนการขึ้นหรือลบบัญชีรายชื่อผู้ก่อการร้ายให้สอดคล้องกับการคุ้มครองสิทธิขั้นพื้นฐานของผู้ถูกขึ้นบัญชีรายชื่อ
DOI: 10.14457/cu.the.2012.1689
title: ปัญหาการใช้สิทธิประโยชน์ทางภาษีอากรกรณีคลังสินค้าทัณฑ์บนประเภทโรงผลิตสินค้าร่วมกับความตกลงระหว่างราชอาณาจักรไทยและญี่ปุ่นสำหรับความเป็นหุ้นส่วนทางเศรษฐกิจ : ศึกษากรณีอุตสาหกรรมยานยนต์และชิ้นส่วน

description: กฎหมายศุลกากรเป็นกฎหมายมหาชนทางเศรษฐกิจอีกฉบับหนึ่งที่ภาครัฐใช้เป็นเครื่องมือในการจัดหารายได้และส่งเสริมการส่งออก โดยที่กฎหมายศุลกากรได้กำหนดมาตรการส่งเสริมการส่งออกไว้หลายมาตรการเพื่อให้สอดคล้องกับสภาวะเศรษฐกิจทางการค้าระหว่างประเทศในขณะนั้น เช่น มาตรการด้านคลังสินค้าทัณฑ์บน เป็นต้น แต่ในปัจจุบัน นอกเหนือจากการมีมาตรการดังกล่าวแล้ว ประเทศไทยยังได้มีการทำความตกลงเขตการค้าเสรี(Free Trade Agreement: FTA) ซึ่งเป็นมาตรการที่กำหนดไว้ในข้อตกลงทั่วไปว่าด้วยภาษีศุลกากรและการค้า (General Agreement on Tariffs and Trade: GATT) เพิ่มมากขึ้น ซึ่งทำให้ผู้ประกอบการได้รับสิทธิประโยชน์ในด้านการลดหรือยกเว้นอากรขาเข้าได้เช่นเดียวกัน โดยเฉพาะอย่างยิ่งผู้ประกอบการกลุ่มอุตสาหกรรมยานยนต์ซึ่งเป็นกลุ่มสินค้าที่มีอัตราอากรขาเข้าสูง ในการใช้สิทธิประโยชน์ร่วมกันทั้งสองทางจะกระทำได้หรือไม่เพียงใดเพราะแต่ละมาตรการมีรายละเอียดและเงื่อนไขตลอดจนหลักกฎหมายที่ต่างกันไปนั้น พบว่ากฎหมายศุลกากรได้กำหนดการใช้สิทธิประโยชน์ทางภาษีอากรด้านคลังสินค้าทัณฑ์บนประเภทโรงผลิตสินค้าไว้อย่างแคบและไม่ชัดเจนเพียงพอ ทำให้เกิดปัญหาในการตีความ จึงไม่เอื้ออำนวยให้ผู้นำเข้าสามารถใช้สิทธิประโยชน์ทางภาษีอากรทั้งสองประเภทร่วมกันได้ อันก่อให้เกิดอุปสรรคต่อการผลิตและการพัฒนาอุตสาหกรรมยานยนต์ให้บรรลุตามเป้าหมายได้ ดังนั้น เพื่อให้กฎหมายศุลกากรสามารถใช้เป็นเครื่องมือของรัฐในการบริหารด้านเศรษฐกิจ และตอบสนองนวัตกรรมทางการค้าในปัจจุบันได้ ตลอดจนเพื่อให้เกิดความชัดเจนไม่ต้องอาศัยการตีความและเพื่อให้เกิด ความเป็นธรรมต่อผู้ประกอบการทุกราย ในการแก้ไขปัญหาอย่างถาวร จึงควรให้มีการแก้ไขกฎหมายศุลกากรให้มีความหมายอย่างกว้าง เพื่อให้สามารถรองรับสภาวะเศรษฐกิจในยุคปัจจุบันได้ นอกจากนี้ยังควรแก้ไขปัญหาเฉพาะหน้าอย่างเร่งด่วนโดยการแก้ไขประกาศกระทรวงการคลังซึ่งเป็นกฎหมายลำดับรองก่อนอีกทางหนึ่งด้วย
DOI: 10.14457/cu.the.2012.1690
title: อำนาจในการบังคับโทษปรับและมาตรการทดแทนโทษปรับของพนักงานสอบสวน : ศึกษากรณีตามพระราชบัญญัติจราจรทางบก พ.ศ.2522

description: อำนาจในการบังคับโทษปรับของพนักงานสอบสวนเป็นมาตรการหลักในการทำให้คดีอาญาเสร็จสิ้นได้ในชั้นพนักงานสอบสวนซึ่งโดยหลักแล้วอำนาจในการตัดสินลงโทษเป็นอำนาจของศาลเท่านั้น แต่การใช้อำนาจในการบังคับโทษปรับของพนักงานสอบสวนเป็นข้อยกเว้นเพื่อประโยชน์ในการลดคดีที่มีลักษณะเล็กน้อยไม่ให้เป็นภาระต่อศาลและอัยการ จึงมีแนวความคิดในการให้อำนาจแก่เจ้าหน้าที่ฝ่ายบริหาร เช่น พนักงานสอบสวนหรือเจ้าหน้าที่อื่นตามกฎหมายพิเศษบางฉบับ ในการรับชำระค่าปรับในอัตราอย่างสูงและเปรียบเทียบปรับซึ่งมีผลทำให้คดีอาญาเสร็จสิ้นลง นอกจากนี้ พระราชบัญญัติจราจรทางบก พ.ศ. 2522 ยังเปิดช่องให้พนักงานสอบสวนมีดุลพินิจในการใช้มาตรการทดแทนโทษปรับซึ่งได้แก่มาตรการว่ากล่าวตักเตือนควบคู่ไปกับดุลพินิจในการเปรียบเทียบคดี อย่างไรก็ตาม มาตรการว่ากล่าวตักเตือนนี้มีลักษณะไม่เป็นทางการ หรือเป็นการว่ากล่าวตักเตือนด้วยวาจา ในทางปฏิบัติจึงไม่นิยมใช้เนื่องด้วยรูปแบบของการว่ากล่าวตักเตือนด้วยวาจานี้ยังเป็นปัญหา เช่น ระบบของการใช้ดุลพินิจที่ยังไม่รัดกุม พนักงานสอบสวนจึงใช้มาตรการเปรียบเทียบคดีเสียมากกว่า ด้วยเหตุนี้ การนำมาตรการว่ากล่าวตักเตือนเป็นลายลักษณ์อักษรมาใช้ในพระราชบัญญัติจราจรทางบก พ.ศ. 2522 จะช่วยขจัดอุปสรรคดังกล่าวได้ เนื่องจากมาตรการว่ากล่าวตักเตือนเป็นลายลักษณ์อักษรมีลักษณะที่เป็นทางการและเป็นสากล เช่น มีรูปแบบของการใช้ดุลพินิจที่รัดกุมและสามารถตรวจสอบการใช้ดุลพินิจได้ดีกว่ามาตรการว่ากล่าวตักเตือนด้วยวาจา
DOI: 10.17632/mynbh43b29.1
title: Data for: Purification efficiency of natural freeze crystallization for urban wastewaters

description: Supplementary material: measurement data
DOI: 10.14457/cu.the.2012.1691
title: ความเป็นประพันธกรในภาพยนตร์ของ อังเดร ทาร์คอฟสกี้

description: การวิจัยครั้งนี้มีวัตถุประสงค์เพื่อศึกษาลักษณะความเป็นประพันธกรในภาพยนตร์ของ อังเดร ทาร์คอฟสกี้ ผู้กำกับชาวรัสเซียที่ได้รับการยกย่องอย่างสูงในวงการภาพยนตร์สากล โดยใช้การวิจัยเชิงคุณภาพด้วยการวิเคราะห์ตัวบท จากผลงานภาพยนตร์ทั้งหมด 8 เรื่อง ที่ได้ออกฉายในโรงภาพยนตร์ในรูปแบบแผ่นวีดิทัศน์ พร้อมทั้งรวบรวมข้อมูลเอกสารและสื่อออนไลน์มาประกอบการวิจัย ผลการวิจัยพบว่า อังเดร ทาร์คอฟสกี้ สร้างภาพยนตร์โดยมีเนื้อหาที่มีอิทธิพลมาจากภูมิหลังในวัยเด็กที่ อาเชนีย์ ทาร์คอฟสกี้ ผู้เป็นพ่อทอดทิ้งไปในช่วงสงครามโลกครั้งที่ 2 และแรงกดดันจากสภาพสังคมของสหภาพโซเวียตในรัสเซียขณะประกอบอาชีพสร้างงานภาพยนตร์ ภาพยนตร์ของ อังเดร ทาร์คอฟสกี้ มักสะท้อนภาพการต่อสู้ของคนทำงานศิลปะหรือผู้มีศรัทธาบางอย่างที่แตกต่างจากคนทั่วไปในสังคมและมักถูกมองว่าเป็นคนแปลกแยก ซึ่งเป็นผลกระทบมาจากช่วงชีวิตของ อังเดร ทาร์คอฟสกี้ อยู่ในช่วงการปฏิวัติทางวัฒนธรรมของสหภาพโซเวียตที่ทำให้ทั้งตัวเขาเองและคนที่เขารู้จักต้องต่อสู้ด้วยความเจ็บปวด บทสรุปของตัวละครเหล่านั้นมักพ่ายแพ้ แต่ก็ได้สร้างสัญลักษณ์บางอย่างเพื่อรักษาจิตวิญญาณและอุดมการณ์ไว้ รูปแบบภาพยนตร์ของ อังเดร ทาร์คอฟสกี้ เน้นการเล่าเรื่องโดยใช้ข้อขัดแย้งที่เกิดจากภายในตัวละครเป็นข้อขัดแย้งหลักของเรื่อง มักใช้การถ่ายภาพแบบ Long Take ในการถ่ายทอด และมักใช้เสียงบทกวีเป็นเสียงบรรยายเสริม การเล่าภาวะภายในตัวละคร (Inner state of mind) มีบรรยากาศเฉพาะในภาพยนตร์ ซึ่งมีอิทธิพลมาจากสภาพบรรยากาศบ้านในชนบทของรัสเซียที่ อังเดร ทาร์คอฟสกี้ ได้ใช้ชีวิตในวัยเด็ก มักจะมีฉากความจริงและความฝันผสานกันไป ซึ่งเป็นเอกลักษณ์ที่ทำให้ภาพยนตร์ของ อังเดร ทาร์คอฟสกี้ แตกต่างจากภาพยนตร์ของผู้สร้างท่านอื่นๆ
DOI: 10.14457/cu.the.2012.1692
title: ฤทธิ์ต้านจุลินทรีย์ของฟิล์มเวย์โปรตีนไอโซเลทที่มีอิมัลชันน้ำมันกานพลู

description: งานวิจัยนี้มีวัตถุประสงค์เพื่อพัฒนาฟิล์มพอลิเมอร์ที่มีฤทธิ์ต้านแบคทีเรียจากเวย์โปรตีนไอโซเลท ที่ผสมอิมัลชันน้ำมันกานพลูในน้ำ อิมัลชันน้ำมันกานพลูในน้ำ ประกอบด้วยความเข้มข้นน้ำมันกานพลูร้อยละ 20 และแปรความเข้มข้นคือ Polyoxyethylene (20) sorbitan monolaurate (Tween 20) ที่ความเข้มข้น ร้อยละ 20 40 และ 60 โดยน้ำหนัก ทำการลดขนาดอนุภาคน้ำมันด้วยการโฮโมจิไนซ์ และคลื่นเหนือเสียง โดยอิมัลชันมีขนาดอนุภาคน้ำมันเฉลี่ย เท่ากับ 22.018 0.152 และ 0.117 µm ตามลำดับ เมื่อนำอิมัลชันทั้งสามชนิด ไปศึกษาความสามารถในการต้านจุลินทรีย์ (Bacillus subtilis ATCC 6633 Escherichia coli ATCC 25922 Pseudomonas aeruginosa ATCC 27853 Salmonella Typhimurium ATCC 13311 และ Staphylococcus aureus ATCC 25923) พบว่าอิมัลชันน้ำมันกานพลูที่มีความเข้มข้น Tween 20 ร้อยละ 20 มีความสามารถในการต้านแบคทีเรียได้ดีที่สุด และมีค่า MBC เท่ากับ 7.8 µg/mL ของจุลินทรีย์ที่ทดสอบ ยกเว้น B. subtilis จึงเลือกอิมัลชันที่มี Tween 20 ร้อยละ 20 ใส่ในฟิล์มเวย์โปรตีนไอโซเลท โดยแปรความเข้มข้นอิมัลชันเป็นร้อยละ 1 3 5 และ 7 โดยน้ำหนัก และนำมาทดสอบความสามารถในการต้านจุลินทรีย์ พบว่ามีเพียงฟิล์มที่ผสมอิมัลชันร้อยละ 7 เท่านั้น ที่สามารถต้านการเจริญของจุลินทรีย์ได้ และเมื่อนำฟิล์มที่ผสมอิมัลชันร้อยละ 7 มาปิดทับบนเนื้อหมูสดไสซ์ และเก็บที่ 4°C สามารถชะลอการเจริญของจุลินทรีย์ทั้งหมด E.coli Coliform และ Salmonella spp.ได้ เมื่อเทียบกับเนื้อหมูสไสซ์ที่ไม่ถูกปิดด้วยฟิล์มที่ผสมอิมัลชัน และผลทางประสาทสัมผัส แสดงว่า ฟิล์มที่ผสมอิมัลชันร้อยละ 7 สามารถชะลอการเกิดกลิ่นคาวของเนื้อหมูได้ แต่มีผลต่อสีของเนื้อหมู และมีกลิ่นน้ำมันกานพลูบนเนื้อหมู ซึ่งทำให้คะแนนความต้องการซื้อเนื้อหมูของผู้บริโภคน้อยในช่วงเริ่มต้นของอายุการเก็บ และมีคะแนนสูงขึ้นในช่วงท้ายของอายุการเก็บ
DOI: 10.14457/cu.the.2012.1693
title: ปัญหาจากการใช้ยาควบคุมปัจจัยเสี่ยงต่อโรคหัวใจและหลอดเลือดในผู้ป่วยที่รอรับการปลูกถ่ายไต ณ โรงพยาบาลจุฬาลงกรณ์

description: วัตถุประสงค์: เพื่อศึกษาความชุกและประเภทของปัญหาจากการใช้ยาที่ใช้ควบคุมปัจจัยเสี่ยงต่อโรคหัวใจและหลอดเลือด และยาที่เกี่ยวข้องกับปัญหานั้น ในผู้ป่วยไตวายระยะสุดท้ายที่รอรับการปลูกถ่ายไต วิธีการศึกษา: การวิจัยนี้เป็นการศึกษาเชิงพรรณนา ทำการศึกษาที่คลินิกก่อนการปลูกถ่ายไต โรงพยาบาลจุฬาลงกรณ์ เก็บข้อมูลที่จุดเวลาหนึ่ง (cross-sectional study) ในผู้ป่วยที่อยู่ในรายชื่อรอรับการปลูกถ่ายไตที่โรงพยาบาลจุฬาลงกรณ์ทุกคน ซึ่งมีนัดตรวจประเมินความพร้อมของร่างกายก่อนการปลูกถ่ายไตตั้งแต่เดือนกรกฎาคม 2554 ถึง กุมภาพันธ์ 2555 เภสัชกรจะเก็บข้อมูลความชุกของปัจจัยเสี่ยงต่อโรคหัวใจและหลอดเลือด และประเมินว่าผู้ป่วยมีปัญหาจากการใช้ยาที่เกี่ยวข้องหรือไม่ ปัญหาจากการใช้ยาที่พบถูกจัดแบ่งประเภทโดยใช้เกณฑ์ของ Cipolle และคณะ และยืนยันความถูกต้องโดยเภสัชกรผู้เชี่ยวชาญภายนอก ผลการศึกษา: จากผู้ป่วยทั้งหมด 112 คน พบปัญหาจากการใช้ยาเพื่อควบคุมปัจจัยเสี่ยงต่อโรคหัวใจและหลอดเลือดในผู้ป่วยจำนวน 106 คน (ร้อยละ 94.64) พบจำนวนปัญหาทั้งหมด 229 ปัญหา ปัญหาที่พบบ่อยคือ ปัญหาขนาดของยาต่ำเกินไป (ร้อยละ 28.38) ปัญหาความไม่ร่วมมือในการใช้ยา (ร้อยละ 21.40) และปัญหาความต้องการการรักษาด้วยยาเพิ่มเติม (ร้อยละ 19.21) รายการยาที่พบบ่อยที่สุดว่ามีความสัมพันธ์กับปัญหาจากการใช้ยาที่พบในแต่ละปัจจัยเสี่ยงต่อโรคหัวใจและหลอดเลือด คือ furosemide (ร้อยละ 25) สำหรับควบคุมความดันสูง erythropoiesis-stimulating agents (ร้อยละ 65.17) สำหรับควบคุมภาวะเลือดจาง insulin (ร้อยละ 100) สำหรับควบคุมเบาหวาน simvastatin (ร้อยละ 37.5) สำหรับควบคุมภาวะไขมันในเลือดผิดปกติ และ Calcium-based phosphate binders (ร้อยละ 43.30) สำหรับควบคุมความผิดปกติของสมดุลแร่ธาตุและกระดูก สรุปผลการศึกษา: ผู้ป่วยเกือบทุกคนที่รอรับการปลูกถ่ายไตมีปัญหาจากการใช้ยาเพื่อควบคุมปัจจัยเสี่ยงต่อโรคหัวใจและหลอดเลือด และพบปัญหาประมาณ 2 ปัญหาต่อผู้ป่วยหนึ่งคน
DOI: 10.14457/cu.the.2012.1694
title: ลักษณะเฉพาะทางสัณฐานและพฤติกรรมการผสมพันธุ์ของนกแว่นสีเทา Polyplectron bicalcaratum Linnaeus, 1758 ในสภาพกรงเลี้ยง

description: การศึกษาในครั้งนี้มุ่งเน้นศึกษาลักษณะเฉพาะทางสัณฐานเชิงบรรยายและมอร์โฟเมตรีของนกแว่นสีเทาตั้งแต่ฟักออกจากไข่ถึงโตเต็มวัย และพฤติกรรมการผสมพันธุ์ของนกแว่นสีเทาโตเต็มวัยในสภาพกรงเลี้ยง ผลการศึกษาทางด้านลักษณะเฉพาะทางสัณฐานเชิงบรรยายพบว่า ขนปีกเริ่มพัฒนาเมื่ออายุ 1 สัปดาห์ ขนคลุมปีกพัฒนาในสัปดาห์ที่ 2 - 3 การผลัดขนครั้งที่ 1, 2 และ 3 เกิดขึ้นในสัปดาห์ที่ 3, 10 และ17 ตามลำดับ เพศผู้และเพศเมียเริ่มมีความแตกต่างกันชัดเจนเมื่ออายุ 20 สัปดาห์โดยสังเกตจากลักษณะของแววมยุราบนขนคลุมโคนปีกชั้นล่างและชั้นกลาง นอกจากนี้การปรากฏของขนหงอนและเดือย, ลักษณะของแววมยุราบนขนคลุมหางและสีของจะงอยปาก, สีม่านตาและสีหนังรอบตา, และลักษณะของแววมยุราบนขนคลุมปีกและขนหาง ยังสามารถใช้ในการจำแนกเพศได้เมื่ออายุ 6, 7, 8 และ 18 เดือนตามลำดับ เพศเมียจะโตเต็มวัยเมื่ออายุ 1 ปีในขณะที่เพศผู้จะเริ่มมีการผลัดครั้งที่ 4 เมื่ออายุ 1 ปี 3 เดือนและจากนั้นจะโตเต็มวัยเมื่ออายุ 2 ปี ผลการศึกษาทางด้านมอร์โฟเมตรีพบว่า เริ่มจำแนกเพศได้ตั้งแต่อายุ 6 สัปดาห์โดยดูจากความยาวแข้ง โดยเพศผู้จะมีค่ามอร์โฟเมตรีมากกว่าเพศเมียในทุกลักษณะ อัตราการเติบโตของเพศผู้จะคงที่ช้ากว่าเพศเมีย และสามารถสร้างสมการทำนายอายุจากข้อมูลมอร์โฟเมตรีโดยใช้แบบจำลองกอมเพอร์ซซึ่งสามารถใช้ทำนายอายุได้ตั้งแต่แรกเกิดจนถึงช่วงก่อนที่อัตราการเติบโตคงที่ ผลการศึกษาทางด้านพฤติกรรมการผสมพันธุ์พบว่าการเกี้ยวพาราสีเริ่มตั้งแต่เดือนตุลาคมถึงเดือนมิถุนายน มีความถี่สูงสุดในเดือนมีนาคม และมีการเกี้ยวพาราสีตั้งแต่เวลา 6.00 - 18.00 น. มีความถี่สูงสุดในช่วงเวลา 13.00 - 14.00 น. การเกี้ยวพาราสีแบ่งเป็น 2 รูปแบบ ได้แก่ รูปแบบที่ 1 คือ frontal display และรูปแบบที่ 2 คือ lateral display โดยการเกี้ยวพาราสีส่วนใหญ่จะเป็นรูปแบบที่ 1 มากกว่ารูปแบบที่ 2 และอาจพบพฤติกรรม courtship feeding เกิดขึ้นเป็นบางครั้ง การผสมพันธุ์เกิดขึ้นตั้งแต่เดือนมกราคม แต่มีความถี่สูงสุดในเดือนมีนาคม โดยที่การผสมพันธุ์จะไม่เกิดขึ้นต่อเนื่องจากการเกี้ยวพาราสี มีการวางไข่ครั้งแรกเดือนมกราคมเป็นต้นไปจนถึงครั้งสุดท้ายในเดือนมิถุนายน เดือนที่มีการวางไข่มากที่สุดคือเดือนเมษายน ไข่ที่ฟักเป็นตัวครั้งแรกคือไข่ที่วางในเดือนกุมภาพันธ์ ไข่ที่วางในเดือนเมษายนเป็นไข่ที่ฟักเป็นตัวได้มากที่สุด เมื่อมีการเก็บไข่ออกไปฟักโดยตู้ฟักไข่อัตโนมัติ แม่นกแว่นสีเทาสามารถวางไข่ทดแทนได้หลายครอกเฉลี่ยประมาณ 3 ครอก ระยะห่างระหว่างครอกประมาณ 18 วัน มีจำนวนไข่ต่อครอกประมาณ 1 - 2 ฟอง ช่วงเวลาในการวางไข่คือช่วงเวลาเย็นประมาณ 16.00 - 18.00 น. โดยตำแหน่งที่วางไข่คือตรงมุมกรงด้านใน ไม่พบพฤติกรรมการทำรัง และระยะเวลาในการฟักไข่ 22 วัน